Մարգարիտ Թախտաջյան

**Մարգարիտ Արմենի Թախտաջյան** (), հայ երաժշտագետ, երաժշտական հաղորդաշարերի հիմնադիր-հեղինակ, հաղորդավար։

## Կենսագրություն
Մարգարիտ Թախտաջյանը ծնվել է 1944 թվականին, Երևանում, հայ բուսաբան, ԽՍՀՄ ԳԱ ակադեմիկոս Արմեն Թախտաջյանի և բուսաբան Սեդա Ավդալբեգյանի ընտանիքում։ Ավարտել է Երևանի Կոմիտասի անվան կոնսերվատորիայի երաժշտագիտական բաժինը։ 1972 թվականից աշխատանքի է անցել ՀՀ հեռուստառադիոպետկոմի երաժշտական հաղորդումների գլխավոր խմբագրություն որպես խմբագիր, ապա՝ ավագ խմբագիր։ 1974 թվականից իբրև մեկնաբան հանդես է եկել եթերում, որպես «Երաժշտական փոստարկղ», «Երաժշտական կրպակ», «Երաժշտական օրացույց» հաղորդաշարերի հիմնադիր-հեղինակ ու հաղորդավար։ 1978 թվականին հիմնադրել և մեկ տասնամյակից ավել վարել է «Երաժշտական կյանք» հաղորդաշարը։ 1976 և 1978 թվականներին կատարելագործվել է Մոսկվայի հեռուստառադիո աշխատակիցների համամիութենական ինստիտուտում, նախ որպես խմբագիր, ապա՝ որպես մեկնաբան։ 1979 թվականին ընդունվել է ՀԽՍՀ գիտությունների ակադեմիայի արվեստի ինստիտուտի ասպիրանտուրան՝ «Հեռուստաարվեստ և ժուրնալիստիկա» մասնագիտությամբ։ 1981 թվականին ավարտել է ասպիրանտուրան՝ որպես ավարտական թեզ ներկայացնելով «Երաժշտական հեռուստաֆիլմ․ հայկական հեռուստաֆիլմի օրինակով» աշխատությունը և Երևան հեռուստաֆիլմերի ստուդիայում նկարահանված «Ոգեշնչում» ֆիլմ-դիմանկարը՝ նվիրված կոմպոզիտոր Տիգրան Մանսուրյանին։

1990-1992 թվականներին Թախտաջյանը գլխավորել է ՀՀ հեռուստատեսության նորաստեղծ «Սփյուռք» ստեղծագործական միավորումը։ Եթեր են թողարկվել «Սփյուռք տեսաալիք «Տեսադաշտ» և այլ հաղորդաշարեր։ 1992-1995 թվականներին հանդիսացել է ՀՀ հեռուստատեսության լիազոր-ներկայացուցիչն ու սեփական թղթակիցը ԱՄՆ-ում՝ նախ Նյու Յորքում, այնուհետև՝ Լոս Անջելեսում։ Լոս Անջելեսում հիմնել է «Երևանցիների միություն» և «Մանկիկ» բարեգործական կազմակերպությունները, որոնց միջոցով նյութական օգնություն է ցուցաբերվել հայաստանաբնակ անապահով ընտանիքներին (1995-2001)։ Միաժամանակ, Թախտաջյանի հեղինակությամբ ստեղծվել են այնպիսի հեռուստաֆիլմեր, ինչպիսիք են՝ «Մեծ թատրոնը Երևանում», «Մարթեն Յորգանցը Հայաստանում», «Միշել Լեգրանը Երևանում» և այլ հեռուստաֆիլմեր։ Բազմաթիվ հարցազրույցներ է վարել սփյուռքի նշանավոր արվեստագետների հետ՝ Ժորժ Կառվարենց, Շարլ Ազնավուր, Պերճ Ժամկոչյան, Անի Քավաֆյան, Շահան Արծրունի և ուրիշներ։ Թախտաջյանի ջանքերով է ստեղծվել Սփյուռք-Հայրենիք առաջին հեռուստակամուրջը՝ Լոս Անջելեսում նկարահանված «Հանդիպումներ Լոս Անջելեսում» հեռուստաֆիլմը։ Թախտաջյանը հանդես է եկել հանրապետական մամուլում, հեռուստատեսության ամենատարբեր հարցերին և խնդիրներին նվիրված հոդվածներով։

## Հոդվածներ մամուլում
Մարգարիտ Թախտաջյանի հեղինակած հեռուստահաղորդումներին և հեռուստաֆիլմերին, ինչպես նաև հեռուստատեսային արվեստի և ժուռնալիստիկայի ամենատարբեր հարցերին նվիրված հոդվածների մատենագիտությունը՝
* «Հեռուստատեսությունը և մարդը», «Գարուն» 12.12.1978:
* «Եթերում հնչող խոսքը»,  «Գրական թերթ» 19.09.1980:
* «Հեռուստատեսային ստեղծագործողը ուշադրության կարիք ունի», «Գրական թերթ» 03.09.1976:
* «Մարդն է մեծացնում փոքր էկրանը», «Սովետական արվեստ»  03.10.1984:
* «Հեռուստատեսային ժուռնալիստ․ Ո՞վ է նա», «Ավանգարդ»  03.08.1986:
* «Գորանի/«Երևան» ստուդիայի նկարահանած հեռուստաֆիլմի գրախոսական/«Ֆիլմ» Շաբաթաթերթ։
* «Մեղադրական եզրակացություն»/Հեռուստաներկայացման գրախոսական/ «Երեկոյան Երևան» 12.11.1979:
* «Անտունի»   /Հեռուստաֆիլմի գրախոսական/«Ֆիլմ» շաբաթաթերթ 10.05.1983:
* «Հնչող երաժշտությանը՝ պատկերային հնչեղություն», «Սովետական արվեստ» 10. 09. 1980:

## Երկեր
* Մ. Թախթաջյան, Մի կտոր հող, որի անունը հայրենիք է։ Երևան, «ԵԳԵԱ», 2003։

## Ծանոթագրություններ

Կատեգորիա:Հայ երաժշտագետներ
Կատեգորիա:Երևանի Կոմիտասի անվան պետական կոնսերվատորիայի շրջանավարտներ
Կատեգորիա:Հայ հաղորդավարներ